Išrinktieji (TV serialas)

„Išrinktieji“ () – amerikiečių dramos/siaubo žanro televizijos serialas, kurio autorius Erikas Kripke. Pagrindinius vaidmenis atlieka Džaredas Padaleckis ir Džensenas Eklsas. Jiedu vaidina brolius Semą ir Dyną Vinčesterius (). Pasakojama kaip jie medžioja demonus, vaiduoklius, pabaisas ir kitas antgamtines būtybes. Pirmoji serija, kuri buvo nufilmuota Vankuveryje, Kanadoje, debiutavo 2005 m. rugsėjo 13 d. Antro sezono premjera įvyko 2006 m. rugsėjo 28 d., trečiojo – 2007 m. spalio 4 d., nors pastarasis buvo pertrauktas įvykusio rašytojų streiko, tačiau „Išrinktieji“ sugrįžo ketvirtajam sezonui 2008 m. rugsėjo 18 d. Serijos buvo pratęstos penktam sezonui 2009 m. vasario 24 d. 2010 m. rugsėjo 24 d. išėjo šeštas sezonas, 2011 m. rugsėjo 23 d. – septintas sezonas, 2012 m. spalio 3 d. – aštuntas sezonas, 2013 m. spalio 8 d. – devintas sezonas, 2014 m. spalio 6 d. – dešimtas sezonas. 2015 m. spalio 7 d. – vienuoliktas sezonas.

 Siužetas 

Serialas pasakoja apie du brolius Semą (akt. Dž. Padaleckis) ir Dyną (akt. Dž. Eklsas), kurie važiuoja per visą šalį su savo 1967 m. Chevy Impala. Vaikinai tiria nepaaiškinamus įvykius, daugelis jų yra pagrįsti tautosaka, mitais ir amerikietiškomis miestų legendomis, jie kovoja su klasikinėmis antgamtinėmis būtybėmis, tokiomis kaip vampyrai, vilkolakiai ir vaiduokliai.
E. Kripke, serijų kūrėjas, cituoja Nylo Ričardo Geimeno „Miego nykštuką“ ir „Amerikos Dievus“, „Amerikos Vilkolakį Londone“ ir Džozefo Džono Kempbelo „Didvyrio Kelionę“ kaip įtakos „Išrinktiesiems“ šaltinį.

 Pirmasis sezonas 

Pirmąjį sezoną sudaro 22 serijos. Premjera įvyko WB (The WB) televizijoje 2005 m. rugsėjo 13 d. Sezono kūrimas užbaigtas 2006 m. gegužės 4 d. Pirmosios 16 serijų buvo rodytos antradieniais 21 val. Likusios serijos rodytos ketvirtadieniais 21 val.

Pirmasis sezonas prasideda, kai Dynas pasirodo Semo namuose ir pasako, jog jų tėvas išvyko į medžioklę ir dar negrįžo. Dynas prašo Semo pagalbos, šis nenori važiuoti dėl turėtų nesutarimų su tėvu, tačiau galiausiai sutinka ir broliai išvyksta. Sezono pradžioje Semo mergina yra nužudoma. Semas tiki, kad jis galėjo ją apsaugoti, jei nebūtų išvažiavęs su broliu. Taigi Semas nutaria neiti į susitikimą dėl priėmimo į teisės mokyklą, nes nori sumedžioti padarą, kuris nužudė jo merginą. Semo ir Dyno mama mirė, kai Semas buvo dar tik kūdikis, todėl broliai mano, jog tas padaras, kuris nužudė jų motiną, nužudė ir Semo merginą. Jie tiki, kad jų šeima kažkokiu būdu yra surišta su demonu, kurį yra minėjęs jų tėvas savo užrašų knygelėje. Tad broliai nusprendžia vytis demoną, bet tuo pat metu padėti kitiems kovoti su antgamtiniais padarais. Jie keliauja per šalį bandydami prisiartinti prie demono arba savo tėvo, tačiau supranta, kad nei vienas iš pastarųjų nenori būti surastas.

 Antrasis sezonas 

Antrąjį sezoną sudaro 22 serijos, kurios buvo rodytos ketvirtadieniais 21 val. per CW (The CW), nuo 2006 m. rugsėjo 28 d. iki 2007 m. gegužės 17 d.

Antrajame sezone išaiškėja, jog demonas turi didesnių planų Semui. Tą naktį, kai mirė jo motina, Semas buvo užkrėstas demono krauju, kuris jam užaugus suteikė galingą telepatinę, aiškiaregio galią. Demonas tokį gebėjimą suteikė ir kitiems vaikams, sulaukusiems 6 mėnesių. Azazelis nužudomas sezono pabaigoje, tačiau demonas spėja įvykdyti savo planus ir atveria pragaro vartus, taip paleisdamas grupę demonų į pasaulį. Šio įvykio metu miršta Semas, tačiau yra atgaivinamas, kai Dynas mainais už brolio prikėlimą parduoda savo sielą kryžkelės demonui antro sezono pabaigoje.

 Trečiasis sezonas 

Trečiąjį sezoną sudaro tik 16 serijų, kurios buvo rodytos nuo 2007 m. spalio 4 d. iki 2008 m. gegužės 14 d. Sezone turėjo būti 22 serijos, tačiau filmavimas ties 12 serija 2007 m. gruodžio 5 d. buvo sustabdytas dėl 2007-2008 m. Amerikos rašytojų streiko. Serijų kiekis buvo sutrumpintas iki 16 serijų ir buvo rodytos jau 2008 m. gegužės – balandžio menesiais.

Trečiajame sezone siužetas susifokusuoja ties bandymu išlaisvinti Dyną iš jo sutarties. Veiksmui vystantis broliai susitinka su demone vardu Rubė, kuri yra susidomėjusi Semu ir tvirtina galinti padėti išgelbėti Dyną. Taip pat jie sutinka su Belą Talbot, magiškų objektų „savininkę“ ir pardavėją, kuri pastoviai maišosi jų kelyje. Galiausiai broliams pavyksta susekti demoną, kuris sudarė su Dynu sutartį. Tai demonė vardu Lilita, kuri siekia Semo mirties. Lilita yra pirmoji demonė, sukurta pačio Liuciferio, kuris nepaisė Dievo malonės. Tačiau Semui ir Rubei nepavyksta išgelbėti Dyno, kuris yra nužudomas ir nusiunčiamas į pragarą.

 Ketvirtasis sezonas 

Ketvirtąjį sezoną sudaro 22 serijos, kurios buvo rodytos nuo 2008 m. rugsėjo 18 d. iki 2009 m. gegužės 14 d. kiekvieną ketvirtadienį 21 val.

Ketvirtasis sezonas prasideda apsvaigusio ir pasimetusio Dyno prabudimu karste. Dievo pavedimu jis yra išgelbėjamas angelo vardu Kastielis. Kol Dynas buvo miręs, padedamas Rubės Semas išlavina savo sugebėjimus. Greitai atskleidžiama, kad Dynas buvo atgaivintas tam, kad padėtų sustabdyti Lilitos planą nutraukti 66 antspaudus, kurie vėl išlaisvintų Liuciferį. Sezono pabaigoje Semas nužudo Lilitą, bet jos nužudymas yra paskutinis antspaudas. Rubė visą laiką lydėjo Semą, tačiau keršydamas Dynas ją nužudo. Taigi, kai Semas nužudo Lilitą taip nutraukdamas paskutinį antspaudą, išlaisvina Liuciferį, kuris paskleidžia pragarą žemėje.

 Penktasis sezonas 

Penktąjį sezoną sudaro 22 serijos, kurios buvo rodytos ketvirtadieniais nuo 2009 m. rugsėjo 10 d. iki 2010 m. gegužės 13 d. Sklido gandai, kad šis sezonas bus paskutinis, nes E. Kripke buvo minėjęs, jog planavo šitą serialą rodyti tik penkis sezonus.. Nepaisaint gandų Dž. Eklsas ir Dž. Padaleckis jau turėjo kontraktą šeštam sezonui, o CW televizija pratęsė ją 2010 m. vasario 16 d. šeštam sezonui.

Penktasis sezonas sukasi aplink kovą, kaip sustabdyti Liuciferį ir išgelbėti pasaulį nuo apokalipsės. Šiame sezone Kastielis ieško Dievo, o Semas ir Dynas kovoja dėl savo likimų, nes jie turi būti Liuciferio ir Mykolo indais (Liuciferis ir Mykolas turi įsikūnyti į Semo ir Dyno kūnus). Jie bando sustabdyti Liuciferį su „Colt” ginklu (šautuvas, kuriuo galima nužudyt demoną ar kitą antgamtinę būtybę). Jį kurį gauna iš demono Kraulio, bet tai nepadeda, nes Liuciferis negali būti juo nužudytas. Vėliau Dynas nutaria sutikti būti Mykolo indu. Vietoj to, Dynas nužudo angelą Zachariją, kuris kankino brolius visą sezoną. Mykolas galiausiai pasinaudoja Adamu Miliganu, netikėtai atsiradusiu netikru Semo ir Dyno broliu, kaip nauju indu. Deja, nepavyksta nugalėti Liuciferio. Semas ir Dynas kartu su demono Kraulio pagalba nusprendžia surinkti keturis žiedus iš Pragaro Raitelių, įskaitant Mirtį, kuri yra kaip raktas į Liuciferio narvą. Galų gale Semas įsileidžia Liuciferį, sutikdamas būti jo indu. Jis nužudo Bobį ir Kastielį, kuris pavirsta žmogumi. Semas sugeba atgauti kontrolę, dėka jo ryšio su broliu Dynu ir išvaro iš savęs Liuciferį, o Adamas (kuriame yra Mykolas) kartu su Liuciferiu pasiunčiamas į Liuciferio narvą dar kartą. Kastielis prikeliamas Dievo ir yra galingesnis nei bet kada. Jis prikelia Bobį ir tada grįžta į dangų, siekdamas atstatyti tvarką. Dynas grįžta pas seną draugę Lizą gyventi normalų gyvenimą. Paskutiniame kadre parodomas Semas, kuris žiūri pro langą į savo brolį, tuo metu valgantį vakarienę.

 Šeštasis sezonas 

Šeštąjį sezoną sudaro 22 serijos, kurios buvo rodytos nuo 2010 m. rugsėjo 24 d. iki 2011 m. gegužės 20 d. penktadieniais 21 val. Sezono pradžioje E. Kripke negrįžo kaip serialo vadovas, palikdamas Sera Gamble viską perimti.

Šeštas sezonas prasideda praėjus metams po penkto sezono pabaigos. Dynas gyvena su Liza ir Benu. Kai besielis Semas grįžta, jis aplanko Dyną, kuris yra priverstas palikti savo naują gyvenimą ir darbą. Broliai kartu su prikeltu iš numirusiųjų seneliu Samueliu turi pagauti Krauliui pabaisų Alfą. Broliai nesulaukia daug pagalbos iš angelo Kastielio dėl vykstančio pilietinio karo danguje prieš arkangelą Rafaelį. Dynas nepasitiki savo seneliu. Jo įtarimai pasitvirtina, kai jis išsiaiškina, jog Samuelis dirba su demonais, kad sužinotų kur yra skaistykla. Dynas sužino, jog Semas neturi sielos ir ji vis dar yra narve su Liuciferiu. Jis iškviečia Mirtį, kad atgautų brolio sielą. Tam, kad užtikrinti, jog Semas nieko neatsimintų, kas įvyko narve, Mirtis užblokuoja jo prisiminimus. Sezono antra pusė sukasi apie vadinamą visų monstrų motiną. Jos beieškant broliai išsiaiškina tiesą apie Kastielį, kuris, pasirodo, ištraukė Semą iš Liuciferio kalėjimo, buvo atsakingas už Alfos medžioklę ir skaistyklos paieškas dirbant su Krauliu. Kai broliai bandė sustabdyti Kastilėį angelas sugrąžino Semo prisiminimus apie buvimą narve ir įvykdė savo planą - sugerti į save visas sielas iš skaistyklos tam, kad taptų Dievu.

 Septintasis sezonas 

Septintąjį sezoną sudaro 23 serijos, kurios buvo rodytos nuo 2011 m. rugsėjo 23 d. iki 2012 m. gegužės 18 d. kiekvieną penktadienį 21 val.

Po to, kai Kastielis sugėrė visas sielas į save ir pasiskelbė esantis Dievu, jis pradėjo bausti visus pasaulio nedorėlius. Kiek vėliau Kastielis sužino, kad jis sugėrė Leviatanus (), kurie tikina, kad sulaužys jo žmogiškąjį kūną. Semas ir Dynas randa būdą kaip grąžinti dauguma sielų į skaistyklą. Tačiau nesugeba to padaryti su Leviatanais, kurie kėsinasi nužudyti Kastielį ir apsėda skirtingų žmonių kūnus. Semas ir Dynas išsiaiškina, kad Leviatanų silpnybė yra Natrio tetraboratas (Boraksas), tačiau jis turi gana mažą poveikį Leviatanų vadui Dikui Romanui. Po to, kai Dikas Romanas nužudo Bobį, Dynas planuoja sunaikinti Leviatanus. Jis išsiaiškina, kad jų tikslas – išgydyti vėžį. Vėliau Bobio siela patikina, kad kol Leviatanai ieško būdų, kaip išgydyti vėžį, jie taip pat siekia žmoniją paversti puikiu maisto šaltiniu. Su Kevino ir Kastielio pagalba broliai išsiaiškina, kad vienintelis būdas nužudyti Leviatanus yra pasinaudojant „Teisingojo kaulu“ (). Kevinas gali skaityti Dievo žodį iš lentelių, jis padeda Semui ir Dynui iššifruoti tekstą, kad galėtų sustabdyti Leviatanus. Galų gale Dynas ir Kastielis nužudo Diką, bet yra tuo pačiu yra įtraukiami į skaistyklą. Semas yra paliekamas vienas su Krauliu, kuris ruošiasi tapti pačiu stipriausiu po to, kai Leviatanai buvo pašalinti.

Sezone Semą kankino haliucinacijos ir prisiminimai iš narvo apie Liuciferį. Vaiduoklis, persekiojantis brolius, dėl alkoholio buteliuko, buvo Bobis. Bobio pyktis Dikui Romanui palengva pavertė jį agresyvia siela. Bobio prašymu Semas ir Dynas sudegina buteliuką ir jį sunaikina.

 Aštuntasis sezonas 

Aštuntąjį sezoną sudaro 23 serijos, kurios buvo rodytos nuo 2012 m. spalio 3 d. iki 2013 m. gegužės 15 d. trečiadieniais 21 val.

Praėjus metams nuo to, kai Dynas pateko į skaistyklą, jis grįžta į žemę be Kastielio. Savo kūne jis turėjo vampyro, vardu Benis, sielą. Broliai pradeda karą prieš Kraulį tam, kad rastų demonų lentelę, uždarytų pragaro vartus ir įkalintų visus demonus jame. Broliai pasinaudoja Kevino gebėjimais šifruoti lenteles, kad galėtų pasiekti savo tikslą. Kastielį iš skaistyklos išgelbėja angelas, vardu Naomi. Kastielis pagrobia angelų lentelę, kad Naomi nebegalėtų kontroliuoti ir valdyti jo minčių kurdama scenarijus, kuriuose jis žudo Dyną. Kol Kevinas dirba ties demonų lentele, broliai susiduria su netikėtu senelio apsilankymu. Henris Vinčesteris buvo organizacijos „Men of letters“ narys. Organizacijos tikslas kaupti žinias apie „Supernatural“ pasaulį. Senelio dingimas 1958 m. iš tikrųjų buvo keliavimas laiku naudojant burtus kad, pabėgtų nuo demonės Abadon, tačiau ji irgi pasirodo šiuose laikuose. Henris buvo nužudytas bandant apsaugoti savo anūkus, tačiau prieš savo mirtį senelis suteikia broliams naujus namus – „Men of letter“ bunkerį. Kevinas išverčia lentelę atskleisdamas tai, kad reikia įvykdyti 3 iššūkius norint užverti pragaro vartus. Semas įvykdo pirmus du iššūkius, tačiau Dynas sustabdo brolį nuo trečiojo iššūkio taip išvengdamas Semo mirties. Kastielis yra apgaunamas angelo Metatrono ir dėl jo kaltės visi angelai iš dangaus yra ištremiami. Sezonas baigiasi angelų kritimu ir Kastiel „Malonės“ () praradimu. 

 Vaidmenys 
 Semas Vinčesteris (akt. Jared Padalecki)
 Dynas Vinčesteris (akt. Jensen Ackles)
 Bobis Singeris (akt. Jim Beaver)
 Kastielis (akt. Misha Collins)
 Džonas Vinčesteris (akt. Jeffrey Dean Morgan)
 Rubė (akt.Genevieve Padalecki)
 Liza Braeden (akt. Cindy Sampson)
 Kraulis (akt. Mark Sheppard)
 Elen Harvelle (akt.Samantha Ferris)

 Išnašos 

Kategorija:JAV televizijos serialai